АҞӘА, ԥхынгәы 25 – Sputnik, Асмаҭ Ҵәыџьԥҳа. Жәларбжьаратәи арра-ҭоурыхтә експедициа "Санчара. Ашьхақәцәатә фронт-2019" аихшьаалақәа рыла Ԥсҳәы ақыҭан игылоу Кавказ ахьчаҩцәа рмемориал аҟны ижуп Санчаратәи ахырхарҭаҿ еибашьуаз арҟаԥшьаа рыԥсыбаҩқәа ҳәа арадио Sputnik иазеиҭеиҳәеит аекспедициа алахәыла, Ахьӡ-аԥша амузеи адиректор лхаҭыԥуаҩ Николаи Медвенски.
"Арҟаԥшьаа рыԥсыжырҭақәа ҳрыцқьеит. Чамашьха ахыҵырҭаҿы амемориалтә ӷәы ықәҳаргылеит "Арратә хьӡы-ԥша ахыҵырҭа" ҳәа анҵаны. Араҟа аибашьра ӷәӷәа цон 1942 шықәса цәыббрамзазы", - еиҭеиҳәоит иара.
Медвенски иажәақәа рыла аекспедициа иалахәын урыстәылатәи аҵарауаа. Урҭ аԥснытәи рколлегацәеи дареи акопқәа, абатареиатә позициақәа рыԥшаауан.
"Иаарԥшын иара убасгьы Ахьӡ-аԥша амузеи зырбеиаша артефактқәа: армаҭәа, абџьар", - иҳәеит иара.
Санчаратәи ахырхарҭала имҩаԥгаз аекспедициа иаԥхьанеиуан Урыстәыла атәылахьчара аминистрра архиви Урыстәыла арра-ҭоурыхтә архиви рҿы аусурақәа. Абарҭ архивқәа рҿоуп иахьыҵәаху Санчаратәи ар ргәыԥ адокументқәа.
Медвенски иҳәеит аҭҵааратә усурақәа ҵаҵӷәыс ишрымаз АНА археологиатә комиссиеи "Аԥсны Аҳәынҭқарра аҭоурых-культуратә ҭынхеи рзы" Азакәани шьаҭас измоу Аԥсны аҭҵаарадыррақәа ракадемиа иунаҭо Иаарту абӷьыц. Ари абӷьыц ада аҭҵааратә усурақәа азакәаншьаҭа рымам.
Иара убас шәаԥхьар ҟалоит:
- 30-ҩык асовет салдаҭцәа рыԥсыбаҩ Санчаратәи акаҵәараҿ иԥшаауп